Deildarstjóri yfir vöruþróun og neytendarannsóknum Dr. Þorbjörg Jensdóttir hefur verið ráðin deildarstjóri yfir vöruþróun og neytendarannsóknum hjá Matvælarannsóknum Íslands ( Matís ohf. ) . Hjá Matís mun Þorbjörg hafa umsjón með nýsköpun og matvælarannsóknum sem meðal annars byggja á þörfum neytenda . Þorbjörg lauk tvöföldu doktorsprófi við Kaupmannahafnarháskóla árið 2006 ; annars vegar í heilbrigðisfræðum við tannlæknadeild háskólans og hins vegar svonefndri iðnaðargráðu ( Industrial Ph.D. ) . Hún lauk meistaraprófi í næringarfræði við Háskóla Íslands 2002 og fjallaði lokaritgerð hennar um drykki og glerungseyðingu tanna . Sælgætisfyrirtækið Toms Group A / S , sem framleiðir meðal annars Anton Berg , Gajol , Pingvin og Spunk , styrkti doktorsnám Þorbjargar í Danmörku . Þar þróaði hún nýja aðferðarfræði við rannsóknir á glerungseyðingu tanna af völdum súrra drykkja og fastrar fæðu , svo sem sælgæti . Toms Group hefur sótt um einkaleyfi á aðferðarfræði Þorbjargar . Matís tók til starfa um síðustu áramót en þar sameinast starfsemi Rannsóknastofnunar fiskiðnaðarins , Matvælarannsókna Keldnaholti ( MATRA ) , Rannsóknastofu Umhverfisstofnunar , líftæknifyrirtækisins Prokaria og Iceprotein .